KOMISIJOS REGLAMENTAS (EB) Nr. 223/2008
2008 m. kovo 12 d.
kuriuo nustatomos šilkaverpių augintojų gamintojų organizacijų pripažinimo sąlygos ir tvarka
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 127 straipsnį kartu su 4 straipsniu,
kadangi:
(1)
Pagal Reglamento (EB) Nr. 1234/2007 201 straipsnio 1 dalies b punktą 1976 m. kovo 25 d. Tarybos reglamentas (EEB) Nr. 707/76 dėl šilkaverpių augintojų gamintojų grupių pripažinimo (2) turi būti panaikintas 2008 m. balandžio 1 d.
(2)
Tam tikros Reglamente (EEB) Nr. 707/76 nustatytos sąlygos ir įpareigojimai neįtraukti į Reglamentą (EB) Nr. 1234/2007.
(3)
Kad šilkaverpių sektorius ir toliau tinkamai veiktų ir siekiant aiškumo bei racionalumo, turėtų būti priimtas naujas reglamentas, kuriame būtų išdėstytos tos sąlygos bei įpareigojimai ir šiuo metu galiojančios įgyvendinimo taisyklės, išdėstytos 1976 m. balandžio 7 d. Komisijos reglamente (EEB) Nr. 822/76 dėl šilkaverpių augintojų gamintojų grupių pripažinimo sąlygų ir tvarkos (3).
(4)
Todėl Reglamentą (EEB) Nr. 822/76 reikėtų panaikinti.
(5)
Naujas reglamentas turėtų būti taikomas nuo Reglamento (EB) Nr. 707/76 panaikinimo dienos.
(6)
Reglamento (EB) 1234/2007 122 straipsnyje numatyta, kad pripažįstamos tos šilkaverpių sektoriaus gamintojų organizacijos, kurios siekia konkretaus tikslo, kuris pirmiausia gali būti susijęs su organizacijos narių produktų pasiūlos sutelkimu ir prekyba jais, kartu atliekamu gamybos pritaikymu prie rinkos reikalavimų ir produktų gerinimu, gamybos racionalizavimo ir mechanizavimo skatinimu.
(7)
Kad gamintojai nebūtų diskriminuojami ir siekiant užtikrinti visų vykdomų veiksmų vienumą ir veiksmingumą, turėtų būti nustatytos visoje Bendrijoje taikomos šilkaverpių sektoriaus gamintojų organizacijų pripažinimo sąlygos ir tvarka. Gamintojų organizacijos turėtų laikytis tų sąlygų ir tvarkos, kad valstybės narės galėtų tas organizacijas pripažinti.
(8)
Gamintojų organizacijų pripažinimas turėtų būti siejamas su įrodymais, kad jos vykdo pakankamą ekonominę veiklą, susijusią su gamyba ir prekyba šilkaverpių sektoriuje, o tuose regionuose, kuriuose produkcijos pagaminama mažai, turėtų būti leista nukrypti nuo galiojančių nuostatų. Tačiau keleriais paskutiniais metais šilkaverpių sektoriaus gamintojų skaičius labai sumažėjo, todėl reikėtų labai sumažinti Reglamente (EEB) Nr. 822/76 nustatytą mažiausią gamintojų skaičių, reikalingą pripažintai gamintojų grupei įsteigti.
(9)
Nuostatos, susijusios su pripažinimo suteikimo ir panaikinimo tvarka, turėtų būti išplėstos konkrečiai apibrėžiant, kokia informacija turi būti pateikiama paduodant paraišką.
(10)
Siekiant informuoti valstybes nares ir suinteresuotąsias šalis, kiekvienų metų pradžioje turėtų būti paskelbtas organizacijų, kurios buvo pripažintos praėjusiais metais, ir organizacijų, kurių pripažinimas per tą patį laikotarpį buvo panaikintas, sąrašas.
(11)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Valstybės narės pripažįsta šilkaverpių augintojų gamintojų organizacijas, kurios:
a)
pateikia pripažinimo prašymą,
b)
įvykdo Reglamento (EB) Nr. 1234/2007 122 straipsnyje nustatytas bendrąsias sąlygas,
c)
įvykdo šio reglamento 2 straipsnyje nustatytas specialiąsias sąlygas.
2. Kompetentingoji gamintojų organizacijos pripažinimo institucija - tai tos valstybės narės institucija, kurios teritorijoje yra registruotoji gamintojų organizacijos būstinė.
2 straipsnis
1. Kad būtų pripažintos, gamintojų organizacijos privalo:
a)
į savo veiklą įtraukti šilkaverpių kokonų gamybą ir prekybą;
b)
vienyti ne mažiau kaip 50 gamintojų, kurie prekybos metais, kuriais suteikiamas pripažinimas, panaudoja arba įsipareigoja panaudoti ne mažiau kaip 2 500 dėžių;
c)
vykdydamos veiklą savo srityje vengti bet kokios Bendrijos šilkaverpių augintojų diskriminacijos, susijusios inter alia su jų nacionaline priklausomybe ar įsisteigimo vieta;
d)
turėti juridinio asmens statusą arba pakankamą teisnumą naudotis teisėmis ir prisiimti įsipareigojimus pagal nacionalinę teisę;
e)
neturėti kitų narių, tik šilkaverpių augintojus;
f)
į savo taisykles įtraukti šiuos įpareigojimus nariams:
i)
visą gamintojų organizacijos produkciją realizuoti, t. y. parduoti didmeninėje prekyboje arba vartojimo pramonei, su sąlyga, kad bus suteikta galimybė taikyti su tam tikrais kiekiais susijusią leidžiančią nukrypti nuostatą;
ii)
taikyti gamybos ir pardavimo taisykles, patvirtintas gamintojų organizacijos, kuri paskirta derinti pasiūlą bei produkto kokybę su rinkos reikalavimais;
iii)
turėti teisę pasitraukti iš organizacijos tik tada, jei narystė joje truko ne mažiau kaip trejus metus nuo organizacijos pripažinimo ir jei apie pasitraukimą pranešta ne vėliau kaip prieš metus, nepažeidžiant kitų nacionalinės teisės nuostatų, skirtų konkrečiais atvejais apsaugoti organizaciją arba kreditorius nuo visų finansinių nesėkmių, kurios gali atsirasti nariui pasitraukus iš organizacijos, arba neleisti nariui iš jos pasitraukti per finansinius metus.
g)
atskirai vesti veiklos, kurios atžvilgiu organizacijoms suteiktas pripažinimas, apskaitą.
2. Vadovaujantis Reglamento (EB) Nr. 1234/2007 195 straipsnio 2 dalyje nustatyta tvarka, jei valstybė narė pateikia prašymą, jai gali būti leista regione, kuriame produkcijos pagaminama mažai, pripažinti organizaciją, neatitinkančią šio straipsnio 1 dalies b punkte nurodytos sąlygos.
3 straipsnis
Teikdamos pripažinimo paraišką gamintojų organizacijos pateikia šiuos dokumentus ir informaciją:
a)
organizacijos įstatus;
b)
asmenų, įgaliotų veikti organizacijos vardu, vardus ir pavardes;
c)
veiklos rūšių, kuriomis grindžiama pripažinimo paraiška, sąrašą;
d)
įrodymą, kad patenkintos 2 straipsnio 1 dalies b punkto ir 2 dalies nuostatos;
e)
taisykles, priimtas pagal 2 straipsnio 1 dalies f punkto ii papunktį, visų pirma tas, kurios susijusios kokonų džiovinimu.
4 straipsnis
1. Per du mėnesius nuo paraiškų gavimo dienos valstybės narės priima sprendimą, susijusį su pripažinimo paraiškomis.
2. Valstybės narės per du mėnesius informuoja Komisiją apie priimtus sprendimus ir, jeigu paraiškos nepatvirtinamos, nurodo priežastis.
5 straipsnis
1. Valstybės narės nuolat vykdo priežiūrą, siekdamos užtikrinti, kad pripažintos organizacijos laikytųsi pripažinimo sąlygų.
2. Valstybės narės panaikina organizacijos pripažinimą, jei pripažinimo sąlygos daugiau nebetenkinamos arba jei toks pripažinimas pagrįstas neteisinga informacija. Pripažinimą, kuris gautas arba kuriuo buvo naudojamasi apgaulės būdu, valstybės narės panaikina atgaline data.
3. Jei valstybė narė panaikina organizacijos pripažinimą, ji per du mėnesius apie tai informuoja Komisiją ir nurodo tokio panaikinimo priežastis.
6 straipsnis
Komisija kiekvienų metų pradžioje Europos Bendrijų oficialiojo leidinio C serijoje skelbia organizacijų, kurioms praėjusiais metais buvo suteiktas pripažinimas, ir organizacijų, kurioms pripažinimas per tą patį laikotarpį panaikintas, sąrašą.
7 straipsnis
Reglamentas (EEB) Nr. 822/76 panaikinamas.
8 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2008 m. balandžio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. kovo 12 d.